
RAPORT DE SPECIALITATE
privind trecerea terenului identificat prin CF nr. 446123 şi CF nr. 447050 necesar pentru realizarea obiectivului de investiţii Conexiune între proiectul  "Amenajare drum de legătură între Calea Moşniţei şi DC149" şi proiectul ,,Varianta de ocolire Timişoara Sud”, din domeniul public al Municipiului Timişoara în domeniul public al Ministerului Transporturilor 

Prin HCLMT nr. 290/25.06.2015 s-a aprobat traseul drumului - Varianta A, prezentat în documentaţia aferentă obiectivului de investiţii  "Amenajare drum de legătură între Calea Moşniţei şi DC149", cu finanţare din bugetul local. Studiul de fezabilitate pentru obiectivul de investiţii  "Amenajare drum de legătură între Calea Moşniţei şi DC149”, cu caracteristicile principale şi indicatorii tehnico-economici au fost aprobaţi prin HCLMT nr. 388/22.09.2015.
În urma dezvoltării imobiliare din zonele periurbane ale municipiului Timișoara, traficul de intrare/ieșire din oraș în zonele de penetrație a devenit foarte aglomerat în anumite periode ale zilei. Acest fenomen este întâlnit și în zona sud-estică a municipiului, unde în localitatea Moșnița au fost dezvoltate numeroase ansambluri rezidențiale. Ansamblurile rezidențiale cele mai intens dezvoltate sunt în zona de nord a localității Moșnița, între satul Moșnița Veche, Moșnița Nouă și limita administrativ-teritorială (UAT) a Municipiului Timișoara ceea ce conduce la aglomerări ale drumurilor existente.
Aglomerările produse conduc la numeroase inconveniente asupra participanților la trafic. În acest caz este necesară asigurarea unei legături alternative între municipiul Timișoara și localitatea Moșnița, în special spre zona de nord a localității Moșnița unde sunt cel mai intens dezvoltate zonele rezidențiale. Acest lucru este posibil prin amenajarea unei legaturi între Calea Mosnitei din municipiul Timișoara și drumul Comunal DC149 (Timisoara – Mosnita Veche - Bucovăț), denumit și Drumul Boilor.

Traseul aprobat are ca origine Calea Moșniței din Municipiul Timișoara, la intersecție cu strada Albăstrelelor, ulterior traseul este condus spre est spre limita administrativă a Municipiului Timișoara, punctul final al traseului fiind începutul drumului comunal DC149.

În acest sens se va putea asigura o legătură viabilă între zonele rezidențiale noi apărute în comuna Moșnița Nouă și rețeaua de străzi din municipiu. Traseul propus pentru amenajare are o lungime de aproximativ 1500 m și începe pe Calea Moșniței la sfârșitul carosabilului amenajat al drumului. Tronsonul proiectat se va corela cu traseul de perspectivă a Centurii de ocolire Sud a municipiului Timișoara.

Lucrările vor cuprinde amenajare carosabil cu 2 benzi de circulaţie, amenajare trotuare, amenajare piste de biciclete, amenajare spaţii verzi.

Primăria Municipiului Timişoara a întreprins demersurile necesare în vederea realizării intersecţiei dintre ,,Varianta de ocolire Timişoara Sud” şi alte drumuri, printre care şi DC98. În acest sens au fost transmise solicitări către C.N.A.I.R., SC Tirrena Scavi SRL, Ministerul Transporturilor, precum şi Consiliului Judeţean Timiş. Astfel, am solicitat ca la intersecția Centurii cu DC 98 (Timisoara - Urseni) pozitia kilometrica a proiectului centurii Km 16+500 unde s-a prevazut intersectie la nivel cu relatie de dreapta, să se realizeze o giratie care  sa asigure toate directiile  de mers de pe/pe centura, precum și asigurarea circulatiei în condiții de siguranță a pietonilor si bicicliştilor la traversarea centurii,  tinându-se cont de planul de mobilitate urbană durabilă pentru Polul de Creștere.

Astfel, în data de 23.12.2021 s-a încheiat un parteneriat între Compania Naţională de Administrare a Infrastructurii Rutiere SA şi UAT municipiul Timişoara a cărui obiect este asigurarea conlucrării între parteneri în vederea realizării proiectului integrat. Prin acest parteneriat Muncipiul Timişoara s-a obligat să realizeze exproprierile suplimentare necesare aliniamentului drumului de legătură între Cale Moşniţei şi DC149 pentru execuţia intersecţiei de la km 19+280, în conformitate cu soluţia avizată de către CNAIR SA prin avizul nr. 5046/23.04.2021.
Pentru realizarea acestei intersecţii s-a identificat terenul în suprafaţă de 3378 mp înscris în CF nr. 447050 având proprietar municipiul Timişoara, precum şi terenul în suprafaţă de 1435 mp înscris în CF nr. 446123 având proprietar municipiul Timişoara. 
Potrivit art. 286 din OUG nr. 57/2019, domeniul public este alcătuit din bunurile prevăzute la art. 136 alin. (3) din Constituţie, din cele stabilite în anexele nr. 2-4 şi din orice alte bunuri care, potrivit legii sau prin natura lor, sunt de uz sau de interes public, şi sunt dobândite de stat sau de unităţile administrativ-teritoriale prin unul dintre modurile prevăzute de lege.
Domeniul public al statului este alcătuit din bunurile prevăzute la art. 136 alin. (3) din Constituţie, din cele prevăzute în anexa nr. 2, precum şi din alte bunuri care, potrivit legii sau prin natura lor, sunt de uz sau de interes public naţional.
Domeniul public al judeţului este alcătuit din bunurile prevăzute în anexa nr. 3, precum şi din alte bunuri de uz sau de interes public judeţean, declarate ca atare prin hotărâre a consiliului judeţean, dacă nu sunt declarate prin lege ca fiind bunuri de uz sau de interes public naţional.
Domeniul public al comunei, al oraşului sau al municipiului este alcătuit din bunurile prevăzute în anexa nr. 4, precum şi din alte bunuri de uz sau de interes public local, declarate ca atare prin hotărâre a consiliului local, dacă nu sunt declarate prin lege ca fiind bunuri de uz sau de interes public naţional ori judeţean.
Conform art. 22 din OG nr. 43/1997 privind regimul drumurilor, administrarea drumurilor judeţene se asigură de către consiliile judeţene, iar a drumurilor de interes local, de către consiliile locale pe raza administrativ-teritorială a acestora. Fac excepţie sectoarele de drumuri judeţene, situate în intravilanul localităţilor urbane, inclusiv lucrările de artă, amenajările şi accesoriile aferente, care vor fi în administrarea consiliilor locale respective. 

Articolul 22^1 din OG nr. 43/1997 precizează că, pentru realizarea proiectelor prioritare de interes naţional şi european, cu acordul autorităţilor administraţiei publice locale, se preiau de către administratorul drumurilor de interes naţional sectoare de drum situate în intravilanul/extravilanul unor localităţi, în vederea realizării lucrărilor respective. Pentru îndeplinirea obiectivelor programelor naţionale de realizare a proiectelor prioritare de interes judeţean şi de interes local, cu acordul autorităţilor administraţiei publice locale, se preiau de către Ministerul Dezvoltării Regionale şi Administraţiei Publice, după caz, sectoare de drum de interes judeţean sau local situate în intravilanul/extravilanul unor localităţi, în vederea realizării lucrărilor respective. Pentru realizarea de lucrări de reabilitare sau modernizare, sectoarele de drum situate în intravilanul /extravilanul unor localităţi pot fi preluate temporar în administrarea autorităţilor administraţiei publice locale, la solicitarea acestora, cu acordul administratorului drumului.

De asemenea, potrivit art. 21 alin. (2) din OG nr. 43/1997 privind regimul drumurilor, Ministerul Transporturilor este administratorul drumurilor de interes naţional, direct sau prin Compania Naţională de Autostrăzi şi Drumuri Naţionale din România - S.A., care îşi realizează atribuţiile prevăzute de prezenta ordonanţă în condiţiile contractului de concesiune încheiat între acestea. Potrivit alin. (8) şi (9) ale aceluiaşi articol, în cazul construirii variantelor de ocolire a municipiilor, se va păstra continuitatea drumului naţional, indiferent de limitele intravilanului municipiilor.  Pentru efectuarea operaţiunilor de administrare în temeiul alin. (2), în condiţiile prevăzute la art. 22^1, lucrările de reparare, reabilitare sau modernizare se realizează de către Compania Naţională de Autostrăzi şi Drumuri Naţionale din România - S.A.

Potrivit art. 12 din OG nr. 43/1997 privind regimul drumurilor, încadrarea unui drum din categoria funcţională a drumurilor de interes naţional în categoria funcţională a drumurilor de interes judeţean sau în categoria funcţională a drumurilor de interes local, precum şi din categoria funcţională a drumurilor de interes judeţean sau de interes local în categoria funcţională a drumurilor de interes naţional se face prin hotărâre a Guvernului, la propunerea autorităţii care urmează să îl preia în administrare. Încadrarea unui drum sau unui segment de drum din categoria funcţională a drumurilor de interes judeţean în categoria funcţională a drumurilor de interes local sau invers se face prin hotărâre a consiliului judeţean, la propunerea autorităţii care urmează să îl preia în administrare.


Potrivit art. 293 din OUG nr. 57/2019 privind Codul administrativ, trecerea unui bun din domeniul public al unei unităţi administrativ-teritoriale în domeniul public al statului se face, la cererea Guvernului, prin hotărâre a consiliului local al municipiului. În instrumentul de prezentare şi motivare al hotărârii prevăzute se regăseşte, în mod obligatoriu, justificarea temeinică a încetării uzului sau interesului public judeţean sau local. Cererea prevăzută la alin. (1) se aprobă prin notă înaintată Guvernului de către autoritatea/instituţia publică interesată, care cuprinde justificarea temeinică a uzului sau interesului public naţional.  Hotărârea de trecere se transmite Guvernului în termen de 90 de zile de la data adoptării acesteia. Guvernul, la iniţiativa autorităţii/instituţiei publice care a solicitat trecerea bunului, adoptă o hotărâre prin care declară bunul de uz sau de interes public naţional, aprobă înscrierea bunului în inventar şi stabileşte titularul dreptului de administrare.
Ţinând cont de cele mai sus prezentate propunem spre aprobare trecerea din proprietatea publică a Municipiului Timişoara şi din administrarea Consiliului Local al Municipiului Timişoara în proprietatea publică a Statului Român şi în administrarea Ministerului Transporturilor, a terenului în suprafaţă de 3378 mp înscris în CF nr. 447050 având proprietar municipiul Timişoara, precum şi terenul în suprafaţă de 1435 mp înscris în CF nr. 446123 având proprietar municipiul Timişoara.

